A BIZOTTSÁG HATÁROZATA
(2007. február 26.)
a HCFC-225cb-nek a fluoropolimerek gyártása céljából való felhasználása és forgalomba hozatala tekintetében az ózonréteget lebontó anyagokról szóló 2037/2000/EK európai parlamenti és tanácsi rendelet 4. cikkének (3) bekezdésétől és 5. cikkének (1) bekezdésétől való eltérés ideiglenes engedélyezéséről
(az értesítés a C(2007) 556. számú dokumentummal történt)
(Csak az angol nyelvű szöveg hiteles)
(2007/139/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az ózonréteget lebontó anyagokról szóló, 2000. június 29-i 2037/2000/EK európai parlamenti és tanácsi rendeletre (1) és különösen annak 5. cikkének (7) bekezdésére,
mivel:
(1)
A 2037/2000/EK rendelet értelmében a részlegesen halogénezett klórozott-fluorozott szénhidrogének (HCFC-k) felhasználása és forgalomba hozatala tilos.
(2)
Az Egyesült Királyság egyik illetékes hatósága 2006. február 14-én az AGC Chemicals Europe, Ltd. nevében 2010. december 31-ig érvényes mentesség iránti kérelmet nyújtott be a 2037/2000/EK rendelet 5. cikke (7) bekezdése alapján.
(3)
Az AGC Chemicals Europe, Ltd. (ASAHI) az etilén-tetrafluor-etilén (ETFE) fluorozott gyanta gyártásával foglalkozik, amelyet elektromos vezetékek szigetelésében és filmgyártásban nyersanyagként használnak fel; az ASAHI elkötelezett és széles körű kutatása, amely a HCFC-225cb nem ózonlebontó megfelelőjének megtalálására irányul, jó előrehaladást ért el. Alternatív megoldásként a metanolt javasolják, azonban további kutatásra és fejlesztésre van szükség, mielőtt az felválthatná a HCFC-225cb-t. A jelenlegi gyártási folyamatban a HCFC-225cb-t újrahasznosítják, a megmaradó HCFC-225cb-mennyiséget pedig visszanyerik. A légkörbe történő szivárgást a lehető legkisebb mértékre korlátozzák.
(4)
A Bizottság alaposan megvizsgálta a fluoropolimerek ASAHI által ismertetett célokra való felhasználásának műszaki és gazdasági szempontjait, és arra a megállapításra jutott, hogy pillanatnyilag nem áll rendelkezésre alternatív anyag vagy technológia, ezért a HCFC-225cb e konkrét célra történő ideiglenes felhasználása egyelőre nélkülözhetetlen. Következésképpen engedélyezni kell a HCFC-225cb felhasználására és forgalomba hozatalára vonatkozó tilalom alóli ideiglenes mentességet.
(5)
A mentesség iránti kérelmében az ASAHI javaslatot tett egy alternatív anyagra, és elkötelezte magát amellett, hogy ezt az anyagot még a mentesség idejének lejárta előtt bevezeti a termelésbe. Az illetékes hatóság számára ezért elő kell írni, hogy jelentést nyújtson be az említett alternatív anyag alkalmazásában elért eredményekről. Ezenkívül rendelkezni kell azon kötelezettségről, hogy az Egyesült Királyság felügyelje az említett alternatív anyag gyártásba való bevezetésének folyamatát, illetve arról, hogy annak teljes mértékű bevezetése esetén a mentesség automatikusan megszűnjön.
(6)
A 2037/2000/EK rendelet 16. cikke előírja az ózonréteget lebontó anyagok visszanyerését. E cikk értelmében a gyártási folyamat végén megmaradó HCFC-225cb-t a 16. cikknek megfelelően vissza kell nyerni a gyártóberendezésből. A HCFC-225cb nem hozható forgalomba az EK piacán, és következésképpen nem küldhető vissza a gyártónak, ahogyan azt az ASAHI tervezte.
(7)
Az e határozatban előírt intézkedések összhangban vannak a 2037/2000/EK rendelet 18. cikkével létrehozott bizottság véleményével,
ELFOGADTA EZT A HATÁROZATOT:
1. cikk
Az ózonréteget lebontó anyagokról szóló 2037/2000/EK európai parlamenti és tanácsi rendelet 4. cikke (3) bekezdésétől és 5. cikke (1) bekezdésétől eltérve 2010. december 31-ig engedélyezni kell a HCFC-225cb-nek az AGC Chemicals Europe, Ltd. általi felhasználását és forgalomba hozatalát az etilén-tetrafluor-etilén gyanta gyártásában használt láncátvivő szerként és segédoldószerként.
A HCFC-225cb engedélyezett mennyisége nem haladhatja meg a 2,1 ODP-tonnát.
2. cikk
Az Egyesült Királyság legkésőbb 2008. június 30-ig jelentést nyújt be a Bizottságnak az ASAHI által javasolt alternatív anyag rendelkezésre állásáról és alkalmazhatóságáról. A Bizottság e jelentés tükrében fontolóra veszi az 1. cikkben említett, a HCFC-225cb felhasználására és forgalomba hozatalára vonatkozó időszak lerövidítését.
Amennyiben az említett alternatív anyaggal 2010. december 31. előtt kiváltják a HCFC-225cb-t, az 1. cikkben engedélyezett mentesítés hatályát veszti attól a naptól, amikor az alternatív anyagot e célnak megfelelően használják.
3. cikk
Az Egyesült Királyság biztosítja, hogy a mentesség lejártakor az ASAHI visszanyer minden, a gyártási folyamat során megmaradt HCFC-225cb-mennyiséget.
4. cikk
Ennek a határozatnak Nagy-Britannia és Észak-Írország Egyesült Királysága a címzettje.
Kelt Brüsszelben, 2007. február 26-án.